Okresná prokuratúra Trnava 
Vajanského 22, 918 67 Trnava 1

Sp. zn. : 4 Pv 485/13/2207	Trnava, 6.7.2015
EEČ : 2-21-136-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci mu zo zákona o rodine vyplýva povinnosť vyživovať svoje nezaopatrené dieťa si ako otec dieťaťa od mesiaca január 2013 do mesiaca október 2013 a od  mesiaca apríl 2014 doteraz riadne včas a v plnej výške neplní vyživovaciu povinnosť na svoju dcéru XXXXX, nar. 7.5.2007, trvalo bytom Mlynárska č. 306/10, Madunice a to i napriek tomu, že bol rozsudkom Okresného súdu Piešťany č.k. 8C 151/09, zo dňa 28.8.2009, ktorý nadobudol právoplatnosť a vykonateľnosť dňom 11.9.2009, zaviazaný prispievať na výživné na dcéru Magdalénu vo výške 50,- eur mesačne, vždy do 15-teho dňa v mesiaci vopred k rukám matky XXXXX, nar. XXXXX, trvalo bytom Mlynárska č. 306/10, Madunice, čím mu za uvedené obdobie vznikol dlh na bežnom výživnom vo výške  161,30 eur, pričom bol trestným rozkazom Okresného súdu Levice pod č. 2T88/2011, zo dňa 13.5.2011, ktorý nadobudol právoplatnosť  dňom 26.8.2011, odsúdený pre prečin zanedbania povinnej výživy podľa § 207 ods. 1 ods. 3 písm. b) Trestného zákona  a zároveň bol 25.3.2014 prepustený z výkonu  trestu odňatia slobody uloženého Trestným rozkazom Okresného súdu Piešťany č.k. 1T/59/2011 zo dňa 21.4.2011 s právoplatnosťou 2.5.2011 za prečin zanedbania povinnej výživy podľa § 207 ods. 1 Trestného zákona,

lebo zanikla trestnosť činu

Odôvodnenie:
Uznesením vyšetrovateľky OR PZ Odbor kriminálnej polície v Trnave bolo dňa  14.8.2014 podľa § 206 ods. 1 Trestného poriadku vznesené obvinenie obv. XXXXX pre prečin zanedbania povinnej výživy podľa § 207 ods. 1 ods. 3 písm. c) Trestného zákona na tom skutkovom základe ako je uvedené vo výrokovej časti tohto uznesenia. 
V priebehu prípravného konania bola vypočutá poškodená XXXXX, ktorá uviedla, že je rozvedená rozsudkom Okresného súdu Piešťany č.k. 8C/151/2009 zo dňa 25.8.2009,ktorý nadobudol právoplatnosť a vykonateľnosť dňa 11.9.2009. počas manželstva s obvineným XXXXX sa im narodila dcéra XXXXX. Uvedeným rozsudkom jej bola dcéra zverená do osobnej starostlivosti  a taktiež týmto rozsudkom bola XXXXX určená vyživovacia povinnosť na dcéru vo výške 50,- eur mesačne. XXXXX si od vynesenia  rozsudku neplní vyživovaciu povinnosť riadne a v plnej výške. XXXXX dňa  30.5.2014 poslal výživné v sume 30,- eur dňa 6.6.2014 v sume 30,- eur, dňa 6.6.2014 v sume 200,- eur, dňa 23.6.2014 v sume 20,- eur, dňa 17.7.2014 v sume 30,- eur. Poškodená bola  k veci dopočutá dňa  21.10.2014, kedy uviedla, že exekútor Zeliska jej formou exekúcie vymohol od bývalého manžela sumu 1.552,38- eur takže dlh XXXXX na výživnom je už len 290,- eur. V ďalšom výsluchu svedka poškodeného XXXXX uviedla, že  XXXXX vyplatil v mesiaci marec 2015 sumu 100,- eur, v mesiaci apríl 2015 sumu 50,- eur a v mesiaci máj 2015 sumu 50,- eur. Ďalej uviedla, že si je vedomá toho, že keď bol obvinený XXXXX vo výkone trestu odňatia slobody od 25.11.2013 do 25.3.2014 nemôže od neho vymáhať výživné v trestnom konaní a obdobie aj keď bol XXXXX evidovaný na úrade práce, sociálnych vecí a rodiny ako nezamestnaný a poberal dávky v hmotnej núdzi, v období od 1.3.2012 do 30.9.2013. Vzhľadom k uvedenému považujem dlh za obdobie za ktoré bolo obvinenému vznesené obvinenie do jej posledného výsluchu zo dňa 15.6.2015 za vyrovnaný. Obvinený jej nie je na výživnom dlžný žiadnu čiastku a súhlasí so zastavením trestného stíhania obvineného. 
V priebehu  vyšetrovania bol k veci vypočutý obvinený XXXXX, ktorý uviedol, že s XXXXX, teraz Vlkovou má dcéru XXXXX, ktorá bola po rozvode zverená do opatery jej matky a on bol zaviazaný platiť na ňu výživné vo výške 50,- eur mesačne. On si svoju vyživovaciu povinnosť riadne neplnil už v minulosti, za čo bol aj vo výkone trestu, kde bol prepustený dňa 25.3.2014. V tejto dobe výživné platil nepravidelne, pričom výživné mu bolo strhnuté aj exekútorom. Kedy a koľko zaplatil na výživovom nevie, lebo nemá o tom doklady, asi ich stratil. V mesiaci apríl a máj 2015 uhradil bývalej manželke výživné v plnej výške, teda každý mesiac po 50,- eur. Po  prepustení z výkonu trestu od 25.3.2014 bol nezamestnaný a evidovaný na úrade práce, sociálnych vecí a rodiny v Štúrove, až do 18.1.2015, kedy sa zamestnanal ako vodič kamióna a mesačne zarobí aj s diétami 1.200,- eur, podľa jeho vedomostí už v súčasnosti nemá žiadny dlh na výživnom, dlh má riadne uhradený, ale doklad o tom nemá. 
Zo správy úradu prace, sociálnych vecí a rodiny Nové Zámky zo dňa 22.5.2015 vyplýva, že XXXXX bol v období od 1.3.2012 do 30.9.2013 poberateľom dávok v hmotnej núdzi a do 26.3.2014 do 15.1.2015 evidovaný v evidencii uchádzačov  o zamestnanie. 
Do spisového materiálu bol zabezpečený posudok z Ústavu na výkon trestu odňatia slobody  Hrnčiarovce nad Parnou, z ktorého vyplýva, že XXXXX bol vo výkone trestu odňatia slobody od 25.11.2013 do 25.3.2014, pričom si pri nástupe do výkonu trestu odňatia slobody nahlásil vyživovaciu povinnosť. 
Do spisového materiálu bola zabezpečená správa z Exekútorského úradu Hlohovec, XXXXX, súdneho exekútora, Podzámska č. 37, Hlohovec, z ktorej vyplýva, že obvinený XXXXX uhradil dňa 3.10.2014 vkladom na účet súdneho exekútora sumu vo výške 2.127.82,- eur, z ktorej bola uhradená na účet poškodenej XXXXX suma 1.652,38 eur. 
Z uvedených listinných podkladov teda vyplýva, že po vyplatení dlhu poškodenej formou exekúcie vo výške 1.652,38 eur uhradených sumy 100,- eur v mesiaci marec 2015, sumy 50, eur v mesiaci apríl 2015 a sumy 50,- eur v mesiaci máj 20115 je celý dlh obvineného uhradený. 
Podľa ustanovenia § 86 písm. a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť  dodatočne splnil, než sa súd odobral na záverečnú poradu. 
Podľa § 215 ods. 1 písm. h) Trestného poriadku prokurátor zastavení trestné stíhanie ak zanikla trestnosť činu. Vzhľadom na vyššie uvedené skutočnosti z dôvodu zániku trestnosti  činu som trestné stíhanie obvineného XXXXX pre prečin zanedbania povinnej výživy podľa § 207 ods. 1 ods. 3 písm. c) Trestného zákona. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Katarína Lachká
prokurátorka